REGULAMENTUL (CE) NR. 1401/2007 AL COMISIEI
din 28 noiembrie 2007
de redeschidere a pescuitului de pește pescar în zonele ICES VIIIc, IX și X, apele comunitare ale zonei CECAF 34.1.1 de către navele care arborează pavilionul Portugaliei
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în conformitate cu politica comună în domeniul pescuitului (1), în special articolul 26 alineatul (4),
având în vedere Regulamentul (CEE) nr. 2847/93 al Consiliului din 12 octombrie 1993 de instituire a unui sistem de control aplicabil politicii comune din domeniul pescuitului (2), în special articolul 21 alineatul (3),
întrucât:
(1)
Regulamentul (CE) nr. 41/2007 al Consiliului din 21 decembrie 2006 de stabilire, pentru 2007, a posibilităților de pescuit și a condițiilor conexe privind anumite stocuri de pești și grupuri de stocuri de pești, aplicabile în apele Comunității și, în raport cu navele Comunității, în apele în care sunt necesare limitări ale capturilor (3), stabilește cotele pentru 2007.
(2)
În data de 23 august 2007, Portugalia a notificat Comisiei, în conformitate cu articolul 21 alineatul (2) din Regulamentul (CEE) nr. 2847/93, că va închide pescuitul de pește pescar în apele din zonele ICES VIII c, IX și X, apele comunitare ale zonei CECAF 34.1.1, de către navele sale, începând cu 27 august 2007.
(3)
La data de 3 octombrie 2007, în conformitate cu articolul 21 alineatul (3) din Regulamentul (CEE) nr. 2847/93 și cu articolul 26 alineatul (4) din Regulamentul (CE) nr. 2371/2002 (4), Comisia a adoptat Regulamentul (CE) nr. 1160/2007 de interzicere a pescuitului de pește pescar în apele din zonele ICES VIIIc, IX și X, apele comunitare ale zonei CECAF 34.1.1 de către navele care arborează pavilionul Portugaliei sau care sunt înregistrate în Portugalia, începând cu aceeași dată.
(4)
În conformitate cu informațiile comunicate Comisiei de către autoritățile portugheze, rămâne disponibilă o cantitate de pește pescar în cota portugheză pentru zonele VIIIc, IX și X, apele comunitare ale zonei CECAF 34.1.1. Prin urmare, ar trebui autorizat, în această zonă, pescuitul de pește pescar realizat de către navele care arborează pavilionul Portugaliei sau care sunt înregistrate în Portugalia.
(5)
Această autorizație ar trebui să intre în vigoare la 8 noiembrie 2007, pentru a permite pescuirea cantității respective de pește pescar până la sfârșitul anului curent.
(6)
Regulamentul (CE) nr. 1160/2007 al Comisiei ar trebui abrogat începând cu 8 noiembrie 2007.
ADOPTĂ PREZENTUL REGULAMENT:
Articolul 1
Abrogare
Regulamentul (CE) nr. 1160/2007 se abrogă.
Articolul 2
Intrarea în vigoare
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Se aplică de la 8 noiembrie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 noiembrie 2007.